
๏ หม่นครึ้มกระหึ่มก้อง....... กราดหาว
ขับเข่นเร้นซ่อนดาว........... ดับฟ้า
จันทรก่อนยังวาว............... แววส่อง
เมฆคั่นขีดขวางหล้า.......... กลั่นน้ำอาบสกล ๚

๏ มวลหม่นครึ้มกระหึ่มกราดฟาดแสงฟ้า
ซ่อนดาราเคยล่องผ่องสวรรค์
คืนก่อนยังพบเสี้ยวเรียวแห่งจันทร์
บัดนี้สิ้นสีสันด้วยเมฆินทร์

๏ วลาหกกลั่นกายเป็นสายน้ำ
วนาชื่นดงฉ่ำชุ่มโขดหิน
แล้วแล้วเล่ารินรดหยดสู่ดิน
ราวไร้ที่สุดสิ้นสายฝนพรำ

๏ แต่ที่แน่มินานต้องผันเปลี่ยน
ทุกอย่างย่อมหมุนเวียนเมื่อกาลย่ำ
มิอาจคงกับที่นี้เป็นธรรม
บ้างขึ้นสูงบ้างลงต่ำตลอดมา

๏ และจะเป็นต่อไปไม่ยั้งหยุด
แม้ดับถ้วนมวลมนุษย์หมดทั้งหล้า
จักรวาลก็เวียนเปลี่ยนหน้าตา
ตามอำนาจเวลาที่ล่วงไป

๏ เวลาสร้างเกิดดับปรับทุกสิ่ง
มิเคยหยุดอยู่นิ่งทุกสมัย
ปัจจุบันห่างอดีตขีดกาลไกล
อนาคตอีกเท่าไรไร้เลขนับ

๏ เปลี่ยนทุกสิ่งที่เกิดกำเนิดแล้ว
ดำเนินสู่ลู่แนวแห่งความดับ
เมฆหม่นมัวสลัวร้ายจักพ่ายพับ
สว่างฟ้าจะคืนกลับสู่สายตา ๚ะ๛

